ศึกชิงผอ.ออมสินแรงฟ้องนายกฯสรรหาไม่ถูกต้อง
ศึกชิงผู้อำนวยการออมสินยังไม่จบ พนักงานส่งหนังสือถึง คสช.ประท้วงบอร์ดสรรหาเลือกคนนอก
7 พ.ย. 2557

ศึกชิงผู้อำนวยการออมสินยังไม่จบ พนักงานส่งหนังสือถึง คสช.ประท้วงบอร์ดสรรหาเลือกคนนอก 
เมื่อวันที่ 6 พ.ย. พนักงานธนาคารออมสินกลุ่มหนึ่งได้ทำหนังสือถึง พล.อ.ประยุทธ์ จันทร์โอชา นายกรัฐมนตรี ลงนามโดย นายณัฐพัชร์ ยิ้มใหญ่ ประธานชมรมคนออมสิน และอดีตประธานสหภาพแรงงานรัฐวิสาหกิจเพื่อขอให้พิจารณาทบทวนการแต่งตั้งบุคคลภายนอกเข้าดำรงตำแหน่งผู้อำนวยการธนาคารออมสิน หลังจากคณะกรรมการธนาคารมีมติเลือกนายชาติชาย พยุหนาวีชัย รองกรรมการผู้จัดการ ธนาคารกสิกรไทย เป็นผู้อำนวยการออมสินคนใหม่
หนังสือดังกล่าวระบุให้ตรวจสอบคุณสมบัติให้ชัดเจน และการตัดสินใจเลือกคนนอกมาเป็นผู้อำนวยการคนใหม่ โดยคนในคงไม่มีโอกาสแต่อย่างใด ทำให้ผู้บริหารและพนักงานรู้สึกผิดหวังและเสียใจเป็นอย่างยิ่งที่ได้ยินเช่นนี้
นอกจากนี้ หนังสือยังระบุว่า นายสมชัย สัจจพงษ์ ประธานคณะกรรมการธนาคารให้ข้อมูลที่ไม่ถูกต้อง ที่ระบุว่าผู้บริหารธนาคารไม่บริหารตามนโยบายและวิสัยทัศน์ของธนาคาร และเป็นการแข่งขันกับธนาคารพาณิชย์โดยไม่สนใจรายย่อย ทั้งที่ที่ผ่านมาผู้บริหารและพนักงานตั้งใจทุ่มเททำงานตามพันธกิจและสนองนโยบายของรัฐมาโดยตลอด ทั้งการสนับสนุนและการช่วยเหลือให้ประชาชนเข้าถึงแหล่งทุนหรือบริการทางการเงิน เช่น กองทุนหมู่บ้าน ธนาคารประชาชน สินเชื่อสวัสดิการ สินเชื่อเอสเอ็มอี เป็นต้น 
ท้ายหนังสือฉบับดังกล่าวยังเห็นว่า ในการสรรหาครั้งนี้คนในก็มีความเหมาะสมที่จะได้รับตำแหน่ง 
แหล่งข่าวจากคณะกรรมการธนาคารออมสิน เปิดเผยว่า คณะกรรมการสรรหาฯ ผู้อำนวยการออมสินคนใหม่ยืนยันว่าได้ตรวจสอบคุณสมบัติของนายชาติชายและดำเนินการตามขั้นตอนการสรรหาทุกประการ ยืนยันว่าการสรรหาครบถ้วนตามกระบวนการ เนื่องจากได้สอบถามไปยังธนาคารกสิกรไทยแล้ว ทางธนาคารทำหนังสือกลับมาว่านายชาติชายเป็นผู้บริหารระดับ 2 ขององค์กร รองจากกรรมการผู้จัดการ แม้ธนาคารกสิกรไทยจะมีรองกรรมการผู้จัดการอาวุโสสองตำแหน่ง แต่ไม่ได้ทำให้สถานะของนายชาติชายเปลี่ยนแปลง 
“เหมือนที่ธนาคารออมสิน ที่นายธัชพล กาญจนกูล เป็นรองกรรมการผู้จัดการอาวุโส ส่วนนายพิศิษฐ์ เสรีวิวัฒนา เป็นรองผู้อำนวยการออมสิน นายพิศิษฐ์ก็ไม่ได้ขาดคุณสมบัติ” แหล่งข่าว เปิดเผย
นอกจากนี้ ผู้บริหารธนาคารออมสินที่สมัครชิงตำแหน่ง มีคนหนึ่งถูกร้องเรียนเรื่องการแสวงหาผลประโยชน์ ซึ่งบอร์ดกำลังยกเรื่องนี้ขึ้นมาพิจารณาและอาจจะต้องสั่งพักงานหากพบว่าทำผิดจริง